Mercedes GP vormel-1 meeskond peab väidetavalt rahaliste raskuste tõttu hakkama keskenduma juba uuele hooajale.
Kui eelmisel aastal saavutati Brawn GP nime alla MM-tiitlid, siis tänavu on meeskond pidanud leppima vaid kolme poodiumikohaga, kirjutab Planet-f1.
Kui varasemalt on räägitud, et uuele hooajale hakatakse keskenduma, kuna tulemused on seni olnud kehvad, siis Saksamaa ajalehe Bildi andmetel on põhjus hoopis rahas. Ajalehe andmetel on Mercedes GP juba ära kulutanud terve selle hooaja eelarve ehk 180 miljonit eurot.
«Mercedes GP-l on tipptiimidest väikseim eelarve ja see on juba ära kulutatud,» kirjutab Bild.